Урысейм и хьэпшып нэхъыфIхэр
«Урысейм и хьэпшып нэхъыфIу — 100» урысейпсо зэпеуэм хыхьэу, фIагъ и лъэныкъуэкIэ КъБР-м и Iэтащхьэм и саугъэтыр къэхьыным теухуа щIыналъэ зэхьэзэхуэ 2002 гъэ лъандэрэ ди республикэм щрагъэкIуэкI. Хабзэ зэрыхъуам тету, илъэсым и кIэм абы кърикIуахэр зэхалъхьэж, къыхэжаныкIахэр ягъэпажэ. Республикэм и Iэтащхьэ КIуэкIуэ Юрий щIыналъэ зэпеуэм щытекIуа продукцэхэмрэ Iуэхутхьэбзэхэмрэ зи IэдакъэщIэкI IэнатIэхэм я унафэщIхэм, гуфIэгъуэ щытыкIэм иту, дыгъэгъазэм и 27-м Правительствэм и Унэм дипломхэмрэ саугъэтхэмрэ щаритыжащ. Продукцэ лIэужьыгъуэ пщыкIуз «Урысейм и хьэпшып нэхъыфIу-100» зэхьэзэхуэм лауреатрэ дипломантрэ щыхъуащ.
— ИлъэсыщIэм и пэ къихуэу щхьэусыгъуэ дахэкIэ дызэхыхьащ. Хуабжьу гуапэщ республикэ зэпеуэм кърикIуам ипкъ иткIэ, «Урысейм и хьэпшып нэхъыфIу-100» урысейпсо зэхьэзэхуэм ди предприятэ пщыкIузым я продукцэмрэ я Iуэхутхьэбзэхэмрэ къызэрыщалъытар. Къэралымрэ цIыхухэмрэ папщIэ лэжьыгъэ щхьэпэ зэфIывогъэкIри, властым ар къывдеIыгъ, дяпэкIи фызэрытедгъэгушхуэным дыхущIэкъунущ. Мы зэпеуэхэм мыхьэнэшхуэ яIэу къызолъытэ. Сыту жыпIэмэ, фи IэдакъэщIэкIхэр къэрал зэхуаку, дунейпсо утыкухэм ифхьэну, хэIущIыIу щыфщIыну сыфщогугъ икIи икъукIэ си гупэу текIуахэм дамыгъэхэр фэстыжыну сыхуопIащIэ, — къыхигъэщащ КIуэкIуэ Юрий зэIущIэр къыщызэIуихым.
«Къэбэрдей-Балъкъэрым стандартизацэмкIэ, метрологиемрэ гъэунэхуныгъэхэмкIэ и къэрал щIыналъэ центр» федеральнэ бюджет IуэхущIапIэм и унафэщI Шурдым Юрэ къызэхуэсахэм къабгъэдэкIыу республикэм и Iэтащхьэм и къалэнхэр зыгъэзащIэм и къулыкъумкIэ ехъуэхъуащ, щIыналъэм и социально-экономикэ зыужьыныгъэм пыщIа лэжьыгъэшхуэр зэфIэхынымкIэ дапщэщи зыщIагъэкъуэну зэрыхьэзырыр къигъэлъэгъуащ.
ИужькIэ «Урысейм и хьэпшып нэхъыфIу-100» урысейпсо зэпеуэм и лауреатхэмрэ дипломантхэмрэ КIуэкIуэ Юрий тхылъхэр яритыжащ. Ахэр 11 мэхъу. Апхуэдэщ «Жако» IэфIыкIэ фабрикэ», «Шэ щIэмыхум щелэжь «Налшык» комбинат», «Кавказ» санаторэ», «Аква-Кристалл», «Налшык консерв завод», «Налшык и IэфIыкIэхэр», «Налшык и щIакхъуэ» ООО-хэр, «Кавказкабель» кабель завод» ЗАО-р, «Прохладнэ щIакхъуэ завод», «Телемеханика», «Ленин орден зезыхьэ «Прохладнэ» ремонт-механикэ завод» ОАО-хэр.
ФIагъ и лъэныкъуэкIэ КъБР-м и Iэтащхьэм и саугъэтыр IуэхущIапIэ 20-м хуагъэфэщащ. Абыхэм ящыщщ «Шэджэм гъэш завод», «Тетраграф», «Къэббалъкъгипс», «Чайка» санаторэ», «Фортуна» ООО-хэр, «Налшык» хьэлвэ завод», «Тэрч налмэс Iэмэпсымэ завод», «Азот» ОАО-хэр, «Албир» СПК-р, хьэрычэтыщIэ Шэрхъ Мухьэмэд, нэгъуэщIхэри.
ЗэIущIэр щызэхуищIыжым КIуэкIуэ Юрий зэпеуэхэм щытекIуахэм ехъуэхъуащ, абыхэм жыджэру хэта псоми фIыщIэ яхуищIащ, дяпэкIи я зэфIэкIым хагъэхъуэну зэращыгугъыр къыхигъэщащ.
— Дэтхэнэ зыми ИлъэсыщIэм гугъэфIхэр хузэпещэри, Тхьэм фIы къытхудигъакIуэ. УнагъуэкIэ фызэхуэузыншэну, фи мурадхэр къывэхъулIэну си гуапэщ, — къыхигъэбелджылыкIащ республикэм и Iэтащхьэм и къалэнхэр зыгъэзащIэм.
Зэхуэсахэм фэеплъ сурэт зытрагъэхащ.
Аруан Алий.
